ΓΡΑΠΤΗ ΕΡΩΤΗΣΗ E-2729/98

υποβολή: Graham Mather (PPE) προς την Επιτροπή

(1 Σεπτεμβρίου 1998)

Θέμα: Φορολόγηση των εισοδημάτων της αποταμίευσης (COM(98)295)

Στο Δελτίο Αξιολόγησης Επιπτώσεων που επισυνάπτεται σε αυτή την πρόταση δηλώνεται ότι "οι επιπτώσεις της πρότασης...επικεντρώνονται στο κόστος του πρόσθετου διοικητικού φόρτου που επιβάλλεται στους φορείς πληρωμών" και δε λαμβάνεται σοβαρά υπόψη η πιθανότητα διαφυγής κεφαλαίων εξαιτίας της παρακράτησης φόρου στην πηγή, παρά τις σαφείς προηγούμενες περιπτώσεις οι οποίες υποδηλώνουν ότι πιθανώς θα υπάξει μία τέτοια εξέλιξη που θα είναι ουσιαστικής σημασίας.

1. Με ποιό τρόπο αντιμετωπίζει η Επιτροπή το θέμα αυτό; Προτίθεται να εκπονήσει ένα λεπτομερές σχετικό έγγραφο;

2. Λόγω της τεράστιας σημασίας αυτού του θέματος, ειδικότερα υπό το πρίσμα της πρότασης που υπέβαλε ο κ. Helmut Kramer κατά τη Διάσκεψη περί Φορολογικών Θεμάτων που πραγματοποίησε η Αυστριακή Προεδρία στη Βιέννη στις 13 Ιουλίου, βάσει της οποίας 1000 δισεκατομμύρια Ecu μπορεί να υπόκεινται στην προταθείσα παρακράτηση φόρου στην πηγή, προτίθεται η Επιτροπή να αναθέσει μια ανεξάρτητη μελέτη για την εξέτασή του;

Κοινή απάντηση

του κυρίουMonti εξ ονόματος της Επιτροπής

στις γραπτές ερωτήσεις E-2727/98, E-2728/98 και E-2729/98

(5 Οκτωβρίου 1998)

Η Επιτροπή έχει ήδη εξετάσει ποια θα ήταν ενδεχομένως η μακροοικονομική επίπτωση της πρότασης οδηγίας του Συμβουλίου για την εξασφάλιση ελαχίστου επιπέδου πραγματικής φορολόγησης των εισοδημάτων της αποταμίευσης υπό μορφή τόκων στην Κοινότητα(1) και ιδιαίτερα όσον αφορά τον κίνδυνο διαρροής κεφαλαίων. Η εκτίμηση αυτή λήφθηκε δεόντως υπόψη στην τελική απόφαση σχετικά με τον προταθέτνα ελάχιστο συντελεστή 20 % παρακράτησης φόρου στην πηγή.

Όπως αναφέρεται στο δελτίο αξιολόγησης επιπτώσεων που είναι συνημμένο στην πρόταση οδηγίας της Επιτροπής, τα πρόσωπα που θα έχουν την ιδιότητα του φορέα πληρωμής κατά κανόνα ήδη υποχρεούνται να τηρούν τα στοιχεία ταυτότητας των δικαιούχων πληρωμών τόκων και συχνά έχουν την ευθύνη συλλογής φόρων ή δήλωσης εισοδημάτων στην εθνική φορολογική τους διοίκηση. Οι πρόσθετες υποχρεώσεις που αναλαμβάνουν για την εκτέλεση των μέτρων που θεσπίζει η οδηγία θα απαιτήσουν ασφαλώς την προσαρμογή των διοικητικών διαδικασιών και των προγραμμάτων πληροφορικής, αλλά τα μέτρα έχουν σχεδιαστεί κατά τρόπον ώστε το κόστος αυτής της προσαρμογής, καθώς και ο πρόσθετος διοικητικός φόρτος να μπορούν να είναι κατ' αρχήν σχετικά περιορισμένα.

Είναι αδύνατο να αξιολογηθεί τo ακριβές ποσό του κόστους αυτού στο στάδιο αυτό, δεδομένου ότι θα επηρεασθεί από τις επιλογές και τις διαδικασίες που θα ακολουθήσει κάθε κράτος μέλος στο πλαίσιο του μοντέλου συνύπαρξης, οι οποίες δεν είναι ακόμη γνωστές.

Λαμβανομένης υπόψη αυτής της αβεβαιότητας και της έλλειψης αξιόπιστων στατιστικών στοιχείων όσον αφορά το ακριβές μερίδιο των διασυνοριακών εσόδων που καταβάλλονται υπό μορφή τόκων στους ιδιώτες που διαμένουν στην Κοινότητα, η Επιτροπή κρίνει ότι μια μελέτη από ανεξάρτητη εταιρία για τις ενδεχόμενες συνέπειες των προτεινόμενων μέτρων στις κεφαλαιαγορές δεν θα είχε αποτελέσματα πραγματικά χρήσιμα, τουλάχιστον στο προκαταρτικό αυτό στάδιο της τεχνικής συζήτησης για το προτεινόμενο κείμενο, η οποία βρίσκεται εν εξελίξει στο επίπεδο των ευρωπαϊκών θεσμικών οργάνων.

(1) ΕΕ C 212 της 8.7.1998.